
Notat
Dato: 24-08-2026



Statsstøttefristen for tildeling af nedlukningserstatning til minkvirksomheder og følgeerhverv


Erstatning skal være tildelt før den 1. april 2027
Erstatningsordningen for minkvirksomheder og følgeerhverv er godkendt efter statsstøttereglerne og udløber den 1. april 2027. Det følger af statsstøtteretten, at støtte alene kan anses for lovligt tildelt under den godkendte ordning, hvis ansøgeren inden denne dato har opnået et retskrav på erstatning eller kompensation efter national ret. Det afgørende tidspunkt er dermed ikke udbetalingen, men tidspunktet for, hvornår retten til støtten er etableret.
Minkvirksomheder og følgeerhverv skal indsende oplysninger til brug for behandlingen af deres sag om ret til nedlukningserstatning inden for de frister, myndighederne stiller, for at virksomhederne kan få tildelt erstatning før 1. april 2027. 

Det betyder, at alle ansøgende virksomheder inden 1. april 2027 skal have modtaget en afgørelse om virksomhedens erstatningsberettigelse, for at der senere er mulighed for at udbetale erstatning. En virksomhed, der efter 1. april 2027 fx som følge af en klage får ændret et afslag på erstatningsberettigelse til, at virksomheden er erstatningsberettiget på grundlag af oplysninger, der allerede forelå ved den første afgørelse, vil også kunne få udbetalt erstatning.
Derfor skal Minkvirksomheder og følgeerhverv indsende oplysninger til brug for behandlingen af deres sag om ret til nedlukningserstatning inden for de frister, myndighederne stiller, for at virksomhederne kan få tildelt erstatning før 1. april 2027. Den seneste frist der pt. er udmeldt til følgeerhverv og minkvirksomheder er den 30. september 2026, hvorefter der vil blive truffet afgørelse på det foreliggende grundlag.

Virksomhederne skal på anmodning indsende oplysninger
Sagsbehandlingen er afhængig af, at virksomhederne indsender de oplysninger, der anmodes om i sagerne.

Der er i alle sagstyper fokus på at efterspørge manglende oplysninger samt at rykke for manglende oplysninger og vejlede om konsekvenser, hvis virksomheden ikke indsender oplysningerne. Som følge af statsstøttefristen vil der kunne være sager, hvor myndighederne ikke har mulighed for at imødekomme virksomhedernes ønske om en fristudsættelse.

Hvis virksomhederne ikke indsender oplysningerne, vil der blive truffet afgørelse på det foreliggende grundlag. Det informeres der om i den enkelte sag. Virksomheden vil få et afslag på erstatning, hvis der mangler dokumentation for erstatningsberettigelsen. Senere indsendte oplysninger kan ikke danne grundlag for ændring at ændre afslaget til at virksomheden er erstatningsberettiget, medmindre der træffes afgørelse herom før 1. april 2027. 

Klager og genoptagelse af afgørelser om nedlukningserstatning efter 1. april 2027
Virksomheder, der før 1. april 2027 får afslag på erstatningsberettigelse, og som påklager afgørelsen til 2. instans, kan også få opgjort og udbetalt erstatning, selvom 2. instans først træffer afgørelse efter 1. april 2027. Det gælder dog kun, hvis 2. instans kommer frem til, at sagen skulle have haft et andet udfald på baggrund af oplysninger, der allerede forelå på tidspunktet for den første afgørelse. 2. instans prioriterer at behandle klager over afvist erstatning hurtigst muligt. 

Hvis en virksomhed, der har fået afslag på erstatningsberettigelse, efterfølgende indsender nye oplysninger, vil den kompetente myndighed vurdere, om sagen skal genoptages. Statsstøttefristen betyder imidlertid, at myndighederne ikke efter 1. april 2027 kan træffe afgørelse om at tildele erstatning i en afvist sag på grundlag af nye oplysninger, hvis den oprindelige afgørelse om afvisning er korrekt ud fra de oplysninger, der forelå på afgørelsestidspunktet. Det gælder også, hvis de nye oplysninger er indsendt i forbindelse med en klage, som behandles af 2. instans. 


Øvrige sigtelinjer for sagsbehandlingen
Udover afgørelse om erstatningsberettigelsen sigtes der mod, at alle minkvirksomheder i den skemalagte model og alle minkvirksomheder uden mink i 2020 får en (del)afgørelse om værdien af anlægsaktiver inden 1. april 2027. Der udover sigtes der også mod, at minkvirksomheder i den skemalagte model, der ikke har modtaget forskud på nedlukningserstatning, før 1. april 2027 vil få en afgørelse om endelig nedlukningserstatning, der kan danne grundlag for udbetaling. 

